再用韻
作者：許及之
朝代：宋

paragraphs: 正士如正色，恥與俗競妍。
老成信遲鈍，阿婆曾少年。
斯人寄閒地，宇宙豈贅駢。
向來馳天壤，誰者相愚賢。
我欲從之遊，每恨不得前。
茲行本尸祝，代庖誤當筵。
高軒既枉過，妙語亦盈編。
受施不知報，力疾可復牽。
風雪久爲虐，江湖長蛟涎。
天豈困男兒，地闕東南堧。
惟有皎潔姿，不受寒暑煎。
勉子加餐飯，行行盍仔肩。
時哉有通塞，道豈隨變遷。
願將釣竿手，一爲公執鞭。